## El Consell reclama al Govern 1.022 milions per l’assistència sanitària prestada des de 2012 a pacients d’altres comunitats i a persones estrangeres

*** L’Administració central deu 23,1 milions per l’assistència en Atenció Primària, 798,9 per Atenció Especialitzada, 99,6 per liquidacions pendents i 101,3 per l’assistència a persones d’altres països
* El Consell atribuïx la situació a la inoperativitat del Fons de Garantia Assistencial i a la metodologia emprada pel Ministeri de Sanitat per a fer els càlculs**

El Consell ha autoritzat la Conselleria de Sanitat a reclamar al Govern d’Espanya els 1.022,9 milions d’euros que deu per la falta de compensació del Fons de Garantia Assistencial i del Fons de Cohesió Sanitària, mecanismes amb els quals l’Administració central hauria de remunerar l’assistència sanitària prestada a la Comunitat Valenciana a pacients d’altres autonomies i a persones estrangeres.

En concret, l’executiu estatal deu a la Comunitat, a través del Fons de Garantia Assistencial, 23,1 milions d’euros per l’assistència en Atenció Primària a visitants d’altres comunitats entre juliol de 2012 i desembre de 2013, així com 798,9 milions d’euros més per l’assistència a persones desplaçades en Atenció Especialitzada entre juliol de 2012 i fins a l’actualitat.

A més, el Govern central també té pendent el pagament, a través del Fons de Cohesió Sanitària, de més de 99,6 milions d’euros per les liquidacions dels exercicis compresos entre 2013 i 2023; així com altres 101,3 milions d’euros per la liquidació sobre la facturació generada a la Comunitat Valenciana per l’assistència sanitària prestada a persones estrangeres.

D’esta manera, el Consell reclama l’abonament dels fons deixats de percebre per la inoperativitat de la posada en marxa del Fons de Garantia Assistencial segons el que es preveu en el Reial decret llei 16/2012, de 20 d’abril, de mesures urgents per a garantir la sostenibilitat del Sistema Nacional de Salut.

Atés el decret citat, i en el marc del Fons de Garantia Assistencial, s’hauria d’haver posat en marxa la compensació econòmica de l’assistència sanitària a persones desplaçades entre comunitats autònomes, però en l’actualitat este mecanisme ha tingut un abast molt limitat i està generant un important perjuí econòmic a la Generalitat.

Així, ha quedat pendent realitzar la compensació amb caràcter retroactiu de l’assistència prestada des de juliol de 2012 (data d’entrada en vigor del Reial decret llei 16/2012) fins a desembre de 2013 en Atenció Primària a visitants d’altres comunitats.

**Més de 199.000 assistències a l’any**

En l’àmbit de l’assistència especialitzada, la confusa redacció de l’apartat 5 de l’article 3 del Reial decret llei 16/2012 fa necessari el seu desenrotllament reglamentari per a la posada en marxa efectiva de la compensació. Així, en els sistemes d’informació de la Conselleria de Sanitat, s’estan identificant i registrant, de manera individual, més de 199.000 assistències d’Atenció Especialitzada prestades anualment a persones desplaçades procedents d’altres comunitats autònomes que suposen un gasto de 77,6 milions d’euros a l’any que no ha sigut remunerat.

D’altra banda, des de l’entrada en vigor de la Llei 17/2012, de 27 de desembre, de pressupostos generals de l’Estat, el Fons de Cohesió Sanitària va adquirir un caràcter extrapressupostari, per la qual cosa les comunitats autònomes que, com la Comunitat Valenciana, presenten saldos positius en la liquidació conjunta del Fons de Garantia Assistencial i el Fons de Cohesió Sanitària han de ser compensades per part del Ministeri d’Hisenda.

Així mateix, tota l’assistència sanitària prestada a ciutadans i ciutadanes estrangers amb Targeta Sanitària Europea o procedents de països amb conveni d’assistència sanitària recíproca és facturable, però la metodologia de càlcul de la liquidació d’esta facturació utilitzada per l’Institut Nacional de la Seguretat Social (INSS) i el Ministeri de Sanitat no respecta els drets de cobrament legítimament adquirits per les comunitats i genera pèrdues importants per a autonomies turístiques com la Comunitat, amb efectes perversos i enriquiments injustos d’unes a costa d’unes altres.

Fecha: 29/10/2024